Lav et referat af nedenstående tekst:

Tekst:
Med blæst og regn over Nordjylland kan man let drømme sig ned til varmere himmelstrøg. 117 passagerer i Aalborg Lufthavn nøjedes søndag ikke bare med at drømme. De gik nemlig ombord på Great Dane Airlines første fly fra Aalborg til Malaga med kurs mod sol og 30 grader. - Det er dejligt. Jeg er glad for, at det er muligt igen, siger Bente Medianfar fra Aalborg. Passagererne skulle have mundbind på, og mad serveret på flyet måtte de tænke sig til. I stedet fik passagerne hver især udleveret vand og muffins ved gaten, som de kunne indtage under turen. - Jeg føler mig tryg ved at skulle rejse. Det skal nok gå, selvom mundbindet er varmt, siger Bente Medianfar med et smil bag masken. Flyselskab har fået mange henvendelser 118 billetter blev sat til salg, før regeringen forlængede nedlukningen. Da regeringen besluttede sig for at åbne yderligere, gik der otte dage, før Great Dane Airlines kunne melde udsolgt på jomfrurejsen til Malaga. - Vi har fået rigtig mange henvendelser, og når nu ikke der er andre, der flyver derned, så er vi nødt til at have et nordjysk selskab med en rute til Malaga, siger Thomas Hugo Møller, der er administrerende direktør ved Great Dane Airlines. Han er glad for at kunne byde passagererne velkomne til en helt fyldt maskine. - Personalet har mundbind på, så I kan ikke se deres smil, men smilene er derinde bag maskerne, sagde han i en fælles velkomst ved gaten. Selskabet har en ugentlig afgang til Sydspanien i juli, mens der fra midten af august vil være to afgange om ugen.

Referat:
Der var fuldt booket, da Great Dane Airlines søndag åbnede ny rute til Malaga fra Aalborg.